## Rješenje kojim se trgovačkom društvu Končar-elektroindustrija d.d., Zagreb, odobrava objavljivanje ponude za preuzimanje javnog dioničkog društva Končar-distributivni i specijalni transformatori d.d., Zagreb

### NN 128/2006 (27.11.2006.), Rješenje kojim se trgovačkom društvu Končar-elektroindustrija d.d., Zagreb, odobrava objavljivanje ponude za preuzimanje javnog dioničkog društva Končar-distributivni i specijalni transformatori d.d., Zagreb

# HRVATSKA AGENCIJA ZA NADZOR FINANCIJSKIH USLUGA

**2829**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, temeljem Zahtjeva trgovačkog društva
KONČAR-ELEKTRO­INDUSTRIJA d.d., Zagreb, Fallerovo šetalište 22, za odobrenje
objav­ljivanja ponude za preuzimanje javnog dioničkog društva
KONČAR-DISTRIBUTIVNI I SPECIJALNI TRANSFORMATORI d.d., Za­greb, Josipa Mokrovića
8, na sjednici održanoj 17. studenoga 2006. godine, donijela je

## RJEŠENJE

1. Trgovačkom društvu KONČAR-ELEKTROINDUSTRIJA d.d., Zagreb, Fallerovo šetalište
22, odobrava se objavljivanje ponude za preuzimanje javnog dioničkog društva
KONČAR-DISTRIBUTIVNI I SPECIJALNI TRANSFORMATORI d.d., Zagreb, Josipa Mokrovića
8.
2. Ovo Rješenje objavit će se u »Narodnim novinama«.

```
Obrazloženje
```

I/ Trgovačko društvo KONČAR-ELEKTROINDUSTRIJA d.d., Zagreb, Fallerovo šetalište
22 (dalje u tekstu: Ponuditelj), podnijelo je Hrvatskoj agenciji za nadzor
financijskih usluga (dalje u tekstu: Agencija) 23. listopada 2006. godine,
temeljem odredbe članka 13. stavak 1. Zakona o preuzimanju dioničkih društava
(dalje u tekstu: Zakon), Zahtjev za odobrenje objavljivanja ponude za
preuzimanje trgovačkog društva KONČAR-DISTRIBUTIVNI I SPECIJALNI TRANSFORMATORI
d.d., Zagreb, Josipa Mokrovića 8 (dalje u tekstu: Izdavatelj) i dokumentaciju u
privitku, a 25. listopada 2006. godine, dopunu dokumentacije uz navedeni
zahtjev.
Nakon izvršenog uvida u dokumentaciju priloženu uz Zahtjev za odobrenje
objavljivanja ponude za preuzimanje, utvrđeno je da je dokumentacija nepotpuna,
u smislu odredbe članka 12. stavak 2. Zakona, pa je Agencija 30. listopada 2006.
godine, od Ponuditelja tražila njezinu izmjenu i dopunu.
Ponuditelj je zatraženu dokumentaciju uz Zahtjev za odobrenje objavljivanja
ponude za preuzimanje, dostavio 7. studenoga 2006. godine.
II/ Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02) i
članka 14. Pravilnika o sadržaju i obliku financijskih i poslovnih izvješća
javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 38.342.400,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu srpnju, kolovozu i rujnu 2006. godine, imao
više od 100 dioničara.
III/ Obveza objavljivanja ponude za preuzimanje, sukladno odredbi članka 37.
stavak 1., a u svezi s odredbom članka 4. stavak 1. i članka 8. stavak 1. točka
a) Zakona, nastala je za Ponuditelja i KRI­STI­JANA FLORIČIĆA iz Premanture,
Munte 128, dana 9. listopada 2006. godine, stjecanjem ukupno 13.658 dionica
Izdavatelja, transakcijom na Zagrebačkoj burzi, od kojeg broja je Ponuditelj
stekao 8.700 dionica Izdavatelja, a KRISTIJAN FLORIČIĆ iz Premanture, Munte 128,
je stekao 4.958 dionica Izdavatelja.
Nakon navedenog stjecanja Ponuditelj raspolaže sa 65.827 dionica, odnosno 51,50%
učešća u temeljnom kapitalu Izdavatelja, što daje 67,80% od ukupnog broja
glasova koje daju dionice Izdavatelja s pravom glasa, a KRISTIJAN FLORIČIĆ iz
Premanture, Munte 128, raspolaže s 4.958 dionica, odnosno 3,88% učešća u
temeljnom kapitalu Izdavatelja, što daje 5,11% od ukupnog broja glasova koje
daju dionice Izdavatelja s pravom glasa. Ponuditelj i KRISTIJAN FLORIČIĆ iz
Premanture, Munte 128, zajedno raspolažu s ukupno 70.785 dionica Izdavatelja,
odnosno 55,38% učešća u temeljnom kapitalu Izdavatelja, što daje 72,90% od
ukupnog broja glasova koje daju dionice Izdavatelja s pravom glasa.
Ponuditelj i KRISTIJAN FLORIČIĆ iz Premanture, Munte 128, sklopili su 6.
listopada 2006. godine Ugovor o poslovnoj suradnji kojim su, između ostalog,
ugovorili suradnju u kupovini dijela ponuđenog paketa dionica Izdavatelja te da
će ponudu za preuzimanje objaviti Ponuditelj.
IV/ Cijena po kojoj Ponuditelj nudi otkup dionica u ponudi za preuzimanje iznosi
1.200,00 kuna po dionici. Prema podacima do­stupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj su Ponuditelj i osoba s kojom Ponuditelj djeluje zajednički
stjecali dionice Izdavatelja s pravom glasa u razdoblju od jedne godine prije
dana objavljivanja ponude za preuzimanje iznosi 1.200,00 kuna po dionici. Prema
podacima Zagrebačke burze d.d., Zagreb i Varaž­dinske burze d.d., Varaždin,
dostavljenim na zahtjev Agencije (u predmetu: klasa: 450-08/06-13/98), u zadnja
tri mjeseca prije nastanka obveze objavljivanja ponude za preuzimanje na
Zagrebačkoj burzi ostvarena je prosječna cijena niža od ponuđene, dok dionice
Izdavatelja ne kotiraju na Varaždinskoj burzi, te je utvrđeno da je cijena
izražena u ponudi za preuzimanje u iznosu od 1.200,00 kuna po dionici, utvrđena
u skladu s odredbama članka 15. stavci 3.-6. Zakona.
V/ Ponuditelj i osoba s kojom Ponuditelj djeluje zajednički raspolažu sa 70.785
redovnih dionica Izdavatelja, a temeljni kapital Izdavatelja podijeljen je na
97.094 redovnih dionica, svaka u nominalnom iznosu od 300,00 kuna. Novčana
sredstva potrebno je osigurati sukladno odredbi članka 9. stavak 1. Zakona, za
plaćanje preostalih 26.309 dionica Izdavatelja s pravom glasa, u iznosu od
najmanje 31.570.800,00 kuna. Uvidom u Garanciju br. 0604006067 koju je 19.
listopada 2006. godine u korist svih dioničara Izdavatelja izdala ZAGREBAČKA
BANKA d.d., Zagreb, Paromlinska 2, s rokom važenja od 15 dana do zadnjeg dana
roka za plaćanje dionica prema članku 15. stavka 7. Zakona, utvrđeno je da je
Ponuditelj osigurao sredstva u iznosu od 31.570.800,00 kuna.
VI/ Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06).
VII/ Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u izreci.
VIII/ Temeljem odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-450-08/06-10/48
Urbroj: 326-111/06-7
Zagreb, 17. studenoga 2006.

Predsjednik Uprave
**Ante Samodol**, v. r.

Rješenje, NN 128/2006-2829
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)